b'\n_START_ARTICLE_\nAllen B. DuMont\n_START_PARAGRAPH_\nAllen Balcom DuMont (29. tammikuuta 1901 New York, New York \xe2\x80\x93 15. marraskuuta 1965 New York) oli yhdysvaltalainen insin\xc3\xb6\xc3\xb6ri ja keksij\xc3\xa4. H\xc3\xa4net tunnetaan erityisesti ty\xc3\xb6st\xc3\xa4\xc3\xa4n katodis\xc3\xa4deputken kehitt\xc3\xa4misess\xc3\xa4._NEWLINE_DuMont sairastui 11-vuotiaana polioon. H\xc3\xa4n oli vuoteenomana vuoden ajan, jona aikana h\xc3\xa4n kiinnostui radioista h\xc3\xa4nen is\xc3\xa4ns\xc3\xa4 ostettua h\xc3\xa4nelle kidekoneen. 15-vuotiaana DuMont suoritti laivas\xc3\xa4hk\xc3\xb6tt\xc3\xa4j\xc3\xa4n tutkinnon, jota ty\xc3\xb6t\xc3\xa4 h\xc3\xa4n teki kes\xc3\xa4isin usean vuoden ajan._NEWLINE_DuMont valmistui s\xc3\xa4hk\xc3\xb6insin\xc3\xb6\xc3\xb6riksi 1924, ja h\xc3\xa4n siirtyi Westinghouse Lamp Companyn palvelukseen Bloomfieldiin, New Jerseyn osavaltioon, jossa h\xc3\xa4nen teht\xc3\xa4viins\xc3\xa4 kuului muun muassa tuotanto- ja testilaitteiden kehitt\xc3\xa4minen. 1928 DuMontista tuli De Forest Radio Companyn p\xc3\xa4\xc3\xa4insin\xc3\xb6\xc3\xb6ri. Siell\xc3\xa4 ollessaan h\xc3\xa4n kiinnostui Charles F. Jenkinsin jo 1920-luvun alkupuolella kehittelemist\xc3\xa4 televisiolaitteista. Omien kokeilujensa tuloksena DuMont p\xc3\xa4\xc3\xa4tyi siihen, ett\xc3\xa4 televisio tulisi toteuttaa elektronisesti s\xc3\xa4hk\xc3\xb6mekaniikan sijaan._NEWLINE_Vuonna 1931 DuMont perusti DuMont Laboratories -nimisen yrityksen, joka valmisti pitk\xc3\xa4n k\xc3\xa4ytt\xc3\xb6i\xc3\xa4n saavuttavia katodis\xc3\xa4deputkia. Seuraavana vuonna Dumont ehdotti Yhdysvaltain armeijalle radioaaltoihin perustuvaa paikannusj\xc3\xa4rjestelm\xc3\xa4\xc3\xa4. H\xc3\xa4nt\xc3\xa4 ei kuitenkaan usein mainita ensimm\xc3\xa4isien tutkan kehitt\xc3\xa4jien joukossa, sill\xc3\xa4 armeija halusi pit\xc3\xa4\xc3\xa4 keksinn\xc3\xb6n salaisena ja neuvoi DuMontia olemaan hakematta patenttia. H\xc3\xa4n kuitenkin osallistui pitk\xc3\xa4n kantaman tutkan kehitysty\xc3\xb6h\xc3\xb6n toisen maailmansodan aikana._NEWLINE_Dumont Laboratories toi ensimm\xc3\xa4isen t\xc3\xa4yselektronisen televisionsa markkinoille 1938. Allen B. Dumont oli merkitt\xc3\xa4v\xc3\xa4ss\xc3\xa4 roolissa National Television Systems Committeessa, joka vuonna 1941 m\xc3\xa4\xc3\xa4ritteli k\xc3\xa4ytt\xc3\xb6\xc3\xb6n otettavat televisiostandardit. Omien televisiovastaanottimiensa myynti\xc3\xa4 vauhdittamaan Dumont Laboratories perusti DuMont Television Networkin, joka toimi 1946\xe2\x80\x931955._NEWLINE_Dumont Laboratoriesien fuusioitua Fairchild Camera and Instrumentin kanssa 1960, Allen B. DuMont toimi konsulttiteht\xc3\xa4viss\xc3\xa4 kuolemaansa saakka vuonna 1965.'